Լիբանանի, Հայաստանի եւ Արցախի քայլերգներուն ունկնդրութենէն ետք, Լիբանանի «Արցախ Ֆոնտ»-ին անունով խօսք առաւ Մարալ Մահսէրէճեան: Ան նկատել տուաւ, որ լիբանանահայութիւնը արցախեան շարժման առաջին իսկ օրէն այդ շարժումին բերած է ո՛չ միայն իր նիւթաբարոյական մասնակցութիւնը, այլեւ` գոյապայքարի զոհասեղանին նուիրաբերած է իր լաւագոյն զաւակները: «Այնքան ատեն որ տակաւին չէ աւարտած գոյապայքարը եւ Արցախը կարիք ունի մեր նեցուկին, մենք նոյն գիտակցութեամբ ու նուիրումով կը շարունակենք մեր գործնական զօրակցութիւնը», հաստատեց Մ. Մահսէրէճեան` աւելցնելով, որ «Արցախ Ֆոնտ»-ը պարտք կը զգայ նման առիթներու ընթացքին տարեկան հաշուետուութիւն ներկայացնելու իր ժողովուրդին: Ան նաեւ ներկայացուց Արցախի պետութեան հետ համախորհուրդ «Արցախ Ֆոնտ»-ի ծաւալած գործունէութեան ընդհանուր պատկերը. ա) «Նոր կեանք, նոր յոյս» ծրագիրը, որ կը նպատակադրէ քաջալերել եւ աշխուժացնել ազատագրուած տարածքներուն վրայ նոր հաստատուած կեանքը, բ) «Արցախեան մշակոյթի օրեր» նախաձեռնութիւնը, որ կը քաջալերէ արցախեան մշակոյթը` մշակութային կամուրջ հաստատելով Լիբանանի ու Արցախի միջեւ, գ) «Գոյք Արցախի դպրոցներին» ծրագիրը, որուն ընդմէջէն լիբանանահայ աշակերտներ իրենց ներդրումը կը բերեն Արցախի ազատագրուած տարածքներու նորակառոյց դպրոցներու կահաւորումին կամ համակարգչային դասարանով օժտումին, դ) «ԱՍՊԵՏ» մարզահայրենասիրական ճամբարը, որուն ամէն տարի կը մասնակցին լիբանանահայ տարբեր վարժարաններու բարձր դասարաններու աշակերտներ, ե) «Կիներու համագործակցական»-ը, որ կը միտի շրջանի բնակիչները ինքնաբաւ դարձնել` քաջալերելով անոնց անձնական նախաձեռնութիւնները: